लश्कर के पास पहुंच गए थे फाइनल के पास!  
लश्कर-ए-तैयबा ने मुंबई के वानखेड़े स्टेडियम में खेले गए क्रिकेट विश्व कप के फाइनल मैच के लिए फर्जी पास हासिल कर लिए थे।
पाकिस्तान स्थित आतंकी संगठन लश्कर-ए-तैयबा ने मुंबई के वानखेड़े स्टेडियम में खेले गए क्रिकेट विश्व कप के फाइनल मैच के लिए फर्जी पास हासिल कर लिए थे जिसके बाद सुरक्षा बलों को प्रवेश के समय जांच में काफी सावधानी बरतनी पड़ी।  दरअसल ये पास पत्रकारों और प्रायोजकों को जारी किए गए थे जिन्हें लश्कर-ए-तैयबा ने हासिल कर लिया था।  इस बारे में खतरे की घंटी तब बजी जब विदेशी खुफिया एजेंसी ने भारतीय सुरक्षा एजेंसियों को बताया कि उन्हें सूचना मिली है कि लश्कर-ए-तैयबा के आतंकवादी कुछ पास हासिल करने में सफल हो गए हैं और वे पत्रकार या प्रायोजक के रूप में स्टेडियम में घुसने की कोशिश कर सकते हैं।  सूत्रों ने कहा कि केन्द्र ने महाराष्ट्र सरकार और अन्य एजेंसियों के साथ सूचनाएं साझा कीं, जिसके बाद अतिरिक्त सुरक्षाबलों और एनएसजी कमांडो की तैनाती की गई।